छत्तीसगढ़ के धुर दक्षिण में सुकना की जीरम घाटी प्राचीन काल के दंडकारण्य वन का हिस्सा है। बस्तर के इस इलाक़े में जितना बड़ा और घना जंगल आज भी मौजूद है, देश में कहीं नहीं है। तकरीबन चार हजार वर्ग किलोमीटर के क्षेत्र में जंगल-ही-जंगल है। सुकना के जंगल एक तरफ आंध्र प्रदेश तक और दूसरी तरफ उड़ीसा तक पसरे हुए हैं। जंगलों के बीच साबरी नदी बहती है और उसमें दूर-दूर तक मशहूर झींगा मछलियों की अपार तादाद मौजूद है। माओवादियों को अपने लिए इससे अच्छा स्वर्ग और कहां मिल सकता है? छत्तीसगढ़ में चल रहे दो दर्जन से ज़्यादा माओवादी प्रशिक्षण शिविरों में से अधिकतर इसी इलाक़े में हैं।